PROTESTE ÎN BUCUREŞTI. update: Manifestanţii care au mers în marş, sâmbătă seara, pe Bulevardul Magheru, s-au întors de la Piaţa Romană la Universitate, unde câţiva dintre ei continuă protestul, pe trotuarul din faţa Teatrului Naţional.



PROTESTE ÎN BUCUREŞTI. Începând de la ora 16.00, manifestanţii s-au adunat în Piaţa Universităţii din Bucureşti, pe trotuarul din faţa Teatrului Naţional, unii dintre aceştia având bannere şi steaguri tricolore.



Protestatarii spun că sâmbătă au reluat protestele în Piaţa Universităţii, atât faţă de proiectul minier de la Roşia Montană, cât şi faţă de explorarea gazelor de şist. De asemenea, aceştia susţin că sunt nemulţumiţi şi de noul Cod penala, care are ca efect, pe termen scurt, "eliberarea a sute de puscăriaşi", transformarea interceptărilor într-un instrument care nu poate fi folosit şi scăderea pedepsei pentru corupţie.



PROTESTE ÎN BUCUREŞTI. Unii dintre protestatarii din Piaţa Universităţii au plecat, în jurul orei 18.30, în marş pe Bulevardul Magheru, spunând că vor să ajungă în Piaţa Victoriei.



Aceştia au mers mai întâi pe prima bandă de circulaţie de pe Bulevardul Nicolae Bălcescu, însă după câteva sute de metri, jandarmii i-au oprit şi au făcut apel la aceştia să meargă pe trotuare.



După o scurtă discuţie între negociatorii Jandarmeriei şi protestatarii aflaţi în fruntea coloanei, manifestnaţii au trecut de pe stradă pe trotuar, unde au continuat marşul pe Bulevardul Magheru.



PROTESTE ÎN BUCUREŞTI. Anul trecut, opozanţii proiectului minier de la Roşia Montană au protestat în Piaţa Universităţii, la sediul Guvernului, al Parlamentului, la Cotroceni, Televiziunea Română şi Direcţia Naţională Anticorupţie.



Din 1 septembrie şi până în 17 noiembrie, în fiecare duminică au avut loc marşuri pe mai multe străzi din Capitală, încheiate la Universitate, la care au participat mii de persoane. Protestele au continuat şi în decembrie, ultima acţiune având loc în 21 decembrie, când manifestanţii au mers în marş din Piaţa Universităţii în Piaţa Victoriei.